दिल्ली में डेंगू के टूटे सभी रिकॉर्ड

अब तक 1069 मामले आए सामने

दिल्ली में डेंगू ने सभी रिकॉर्ड तोड़ दिए हैं. पिछले एक हफ्ते में 236 नए मामले सामने आए हैं. इसके बाद अब तक इस साल दिल्ली में 1069 डेंगू के मामले दर्ज हो चुके हैं. हालांकि मलेरिया और चिकनगुनिया के मामले में कमी देखी गई. बीते हफ्ते मलेरिया के 33 मामले आए, जबकि चिकनगुनिया के केवल 11 मामले दिल्ली में सामने आए.

गौरतलब है कि दिल्ली में अक्टूबर के आखिरी सप्ताह में डेंगू के 189 मामले सामने आए थे. हालांकि इस दौरान भी मलेरिया और चिकनगुनिया जैसी गंभीर बीमारियों के मामलों में कमी आई थी. बता दें 14 अक्टूबर तक दिल्ली में डेंगू के 111 नए मामले सामने आए थे. वहीं पिछले एक हफ्ते में 189 मामले सामने आने के बाद संख्या बढ़ गई थी.

जागरूकता अभियान से कितनी सफलता?

मुख्यमंत्री अरविंद केजरीवाल ने डेंगू के खिलाफ सितंबर से बड़े स्तर पर लोगों को जागरूक करने के लिए अभियान शुरू किया था, जिससे लोगों को उनके घर और आस-पास में मच्छर पैदा होने वाली जगहों को लेकर जागरूक किया गया. लेकिन इसके बाद भी डेंगू के मामले सामने आए.

इस अभियान के तहत पूरे शहर के नागरिकों को हर रविवार 10 मिनट, दस बजे अपने घरों और आस-पास की निगरानी करने की अपील की गई है, जिससे यह सुनिश्चित हो सके कि कहीं ठहरा हुआ पानी नहीं रूका हो, जहां एडीज मच्छर पैदा हो सकते हैं. इस अभियान के बाद भी ड़ेंगू के मामले सामने आए.